<classify> WAZIRI Mkuu, Kassim Majaliwa amesema mahusiano kati ya Serikali na wadau mbalimbali wakiwemo viongozi wa kidini, kimila ni muhimu yakaimarishwa. Aliyasema hayo juzi wakati akipokea taarifa ya mkoa wa Iringa alipowasili kwenye uwanja wa ndege wa Iringa kwa ajili ya ziara ya kikazi.Waziri Mkuu alisema ni lazima uhusiano huo udumishwe katika ngazi zote kwa sababu Serikali ipo kwa ajili ya wananchi wote na inawahudumia bila ya ubaguzi. Aliwataka viongozi waliopewa dhamana ya kusimamia maeneo mbalimbali nchini wahakikishe wanatekeleza majukumu yao ipasavyo na uwajibikaji wao uwe na tija.Alitaka watendaji wahakikishe ukusanyaji mapato unapewa kipaumbele katika maeneo yao. Ukusanyaji wa mapato ni muhimu kwa ajili ya maendeleo ya Taifa kwa sababu miradi ya maendeleo kama ujenzi wa shule haiwezi kutekelezeka bila ya kukusanya mapato, alisema. Awali akisoma taarifa ya mkoa, Mkuu wa Mkoa wa Iringa, Ally Hapi alisema mkoa huo umepewa zaidi ya sh bilioni saba kwa ajili ya ujenzi wa hospitali za wilaya.Alisema fedha zilizotumika kwa ujenzi wa hospitali Manispaa ya Iringa ni asilimia 98, Halmashauri ya Wilaya ya Iringa asilimia 90, Kilolo asilimia 99 na Mufindi asilimia 89.Mkuu huyo wa mkoa alisema mbali na fedha hizo za ujenzi wa hospitali, pia Serikali imetoa zaidi ya Sh bilioni tatu kwa ajili ya ujenzi na ukarabati wa vituo vya afya. Akizungumzia uchaguzi wa Serikali za mitaa, kiongozi huyo alisema wanaendelea na maandalizi. Mkoa wa Iringa una vijiji 360, mitaa 222 na vitongoji 2,216.  <topic>: KITAIFA 